Δ Ε Λ Τ Ι Ο Τ Υ Π Ο Υ

ΘΕΜΑ : ‘’ Συνάντηση των εργαζομένων του νοσοκομείου με το Δήμαρχο Κω κ.Γιώργο Κυρίτση΄΄

Με τους εκπροσώπους του Συλλόγου των εργαζομένων στο Νοσοκομείο της Κω, συναντήθηκε σήμερα ο Δήμαρχος Κω κ.Γιώργος Κυρίτσης.

Στη συνάντηση, οι εργαζόμενοι στο νοσοκομείο ενημέρωσαν το Δήμαρχο Κω για την οριακή κατάσταση στην οποία έχει περιέλθει η λειτουργία του νοσοκομείου λόγω των μεγάλων ελλείψεων σε ιατρικό και νοσηλευτικό προσωπικό.

Από την πλευρά του ο Δήμαρχος Κω εξέφρασε την πλήρη συμπαράσταση του αλλά και την οφειλόμενη αναγνώριση στην προσπάθεια που κάνουν οι εργαζόμενοι του νοσοκομείου για να προσφέρουν υπηρεσίες στους πολίτες.

Παράλληλα, δρομολογείται **ειδική μονοθεματική συνεδρίαση του δημοτικού συμβουλίου του Δήμου Κω, παρουσία των φορέων της υγείας και του νησιού, με αντικείμενο τα προβλήματα της δημόσιας υγείας στην Κω.**

Την ημερομηνία της ειδικής αυτής συνεδρίασης θα την καθορίσει , άμεσα, ο Πρόεδρος του Δημοτικού Συμβουλίου.

Αναφερόμενος στη συνάντηση του με τους εργαζόμενους του νοσοκομείου, ο Δήμαρχος Κω κ.Κυρίτσης δήλωσε:

**‘’ Οφείλουμε να αναγνωρίσουμε την υπεράνθρωπη προσπάθεια που κάνουν οι εργαζόμενοι, οι γιατροί και το νοσηλευτικό προσωπικό του νοσοκομείου της Κω.**

**Αυτό που μπορεί να κάνει ο Δήμος είναι να αποσυμφορήσει τη λειτουργία του νοσοκομείου σε ότι αφορά τη διαχείριση των περιστατικών πρωτοβάθμιας φροντίδας υγείας.**

**Για αυτό το λόγο δημιουργούμε το Δημοτικό Δίκτυο Υγείας, για το οποίο πριν λίγες μέρες εγκρίθηκε η πρόσληψη ενός γιατρού και ενός νοσηλευτή.**

**Θεωρούμε ότι τα προβλήματα δημόσιας υγείας στην Κω πρέπει να αναδειχθούν. Για αυτό και θα πραγματοποιηθεί ειδική συνεδρίαση του δημοτικού συμβουλίου με τη συμμετοχή όλων των φορέων άμεσα.’’**